কখনো বা সীতা শ্রাবণের ঘনঘোর মেঘের দিকে তাকিয়ে ভাবে শ্রাবণের অপূর্ব সুন্দর অযোধ্যা নগরীর কথা। কামিনী কেয়া ফুলের গন্ধে আমোদিত এখন অযোধ্যার পথঘাট। জল্ভেজা স্নিগ্ধ সবুজ গাছপালায় সেজে উঠেছে মণি পর্বত, তার গাছে গাছে হয়ত ঝুলনা বাঁধা সারা। মোটা মোটা গোড়ের মালায় সাজানো ঝুলনাগুলোয় চেপে বৃষ্টি ভেজা হাওয়ায় দুলছে অযোধ্যার রমণীরা। শ্রাবণ ঝুলা মেলায় কত লোক! কি আনন্দ! কত মনিহারি কাঁচের চুড়ি, মুক্তার মালা!